送李生南归寄戴笠王锡阐二高士
华山五粒松，寄向江东去。白云满江天，高士今何处。忆昔过湖滨，行吟两故人。潜龙犹在水，别鹤已来秦。江海多翻覆，林泉异栖宿。惊闻东市琴，涕陨堂前筑。去去逐征蓬，随风西复东。风吹兰蕙色，一夜落关中。五陵生蔓草，愁绝咸阳道。平生四海心，竟作终南老。送子出函关，南山望北山。洞庭多桂树，折取一枝还。
主题：怀人
情感：流泪